Internasionale Verslag – 18 Mei 2020 - Corona Krisissentrum
Tuis / COVID-19 / Internasionale Verslag – 18 Mei 2020
Internasionale Verslag – 18 Mei 2020
Monday | 18 May | 2020
Hier is vandag se internasionale nuus oor die koronapandemie:
Die Wêreldgesondheidsorganisasie (WGO) se eerste virtuele vergadering van lidlande skop vandag af met spanning tussen die VSA en China oor die koronavirus wat dreig om die vergadering te domineer. Die Wêreldgesondheidsvergadering vind gewoonlik oor 'n periode van drie weke plaas, maar sal vanjaar net twee dae duur. Staatshoofde, gesondheidsministers en ander regeringslui van lidlande sal aan die vergadering deelneem. Meer as 100 lande, onder leiding van die Europese Unie en Australië, steun tans 'n resolusie om die globale reaksie op die koronapandemie onafhanklik te laat beoordeel. Die resolusie vra verder dat die reaksie van die Wêreldgesondheidsorganisasie ook ondersoek moet word. Dit is egter onduidelik of die VSA die resolusie gaan ondersteun omdat die Trump-administrasie 'n baie sterker bewoorde resolusie wat ook China se optrede ondersoek, wou voorstel. Dit is ook nie duidelik of Beijing die resolusie sal aanvaar nie, aangesien China enige ondersoek teenstaan wat dié land kan blameer vir die versuim om betyds die verspreiding van die virus te keer.
Intussen het die aantal mense wêreldwyd wat met die virus gediagnoseer is, tot meer as 4,8 miljoen gestyg terwyl die dodetal nou op byna 320 000 staan. In die VSA het die dodetal Sondagaand tot meer as 90 000 gestyg met meer as 1,5 miljoen mense wat reeds positief vir die virus getoets het. Die VSA is steeds die land waar die meeste mense getoets word. Tot dusver is byna 12 miljoen mense in die VSA vir die virus getoets. Rusland is tweede met 7 miljoen toetse wat reeds gedoen is. Duitsland, Spanje en Italië het elk net meer as 3 miljoen toetse uitgevoer. Wat egter interessant is, is om te sien hoeveel toetse per capita uitgevoer word. Die volgende grafiek wys die lande wat in totaal die meeste toetse per 1000 burgers gedoen het:
Hiervolgens het Denemarke gevolg deur Italië, Nieu-Seeland, Rusland, Spanje, Duitsland, Kanada en die Verenigde State die meeste toetse per capita uitgevoer. Rusland en die VSA staan veral op hierdie lys uit weens hulle groot bevolkings. Denemarke en Nieu-Seeland het redelike klein bevolkings, maar het steeds omvattende toetsing tot dusver gedoen. Denemarke het reeds 455 000 van hulle bevolking van 5,7 miljoen mense getoets.
Die Japanese ekonomie het in die eerste kwartaal van 2020 met 3,4% op 'n jaar-op-jaar grondslag gekrimp. Die wêreld se derde grootste ekonomie is nou in 'n resessie nadat die Japanese ekonomie ook in die laaste kwartaal van 2019 gekrimp het. Die inkrimping in die eerste kwartaal is egter minder as die 4,8% wat deur ekonome verwag is. Privaat verbruik in Japan het in die eerste kwartaal met 0,7% gedaal soos wat mense minder geld op luukshede spandeer het en kapitaalinvestering deur maatskappye het met 0,5% afgeneem.
Die werkloosheidskoers in Indië, die wêreld se vyfde grootste ekonomie, het in April die hoogte in geskiet terwyl dié land se ekonomie tans in diep moeilikheid verkeer. Die internasionale bestuursfirma, Arthur B. Little, het Sondag in 'n verslag gesê dat 135 miljoen mense in Indië weens die koronapandemie hulle werk kan verloor. In die verslag word negatiewe ekonomiese groei van 10,8% vir Indië vir vanjaar voorspel en slegs 'n baie klein positiewe groei van 0,8% vir volgende jaar. Intussen het Goldman Sachs ook gister sy groeiverwagtinge vir die Indië bekend gemaak. Hulle verwag dat die Indiese ekonomie in die tweede kwartaal van 2020 op 'n jaar-op-jaar grondslag met 'n skokkende 45% kan krimp, maar dat die herstel vinniger sal wees en dat die Indiese ekonomie in 2020 met 5% sal krimp. Goldman Sachs het ook sy verwagting vir globale ekonomiese groei van minus 2,5% tot minus 3,6% aangepas. Die Indiese Eerste Minister, Narendra Modi het die naweek 'n ekonomiese stimuluspakket wat 10% van die totale Indiese ekonomie werd is, bekend gestel. Modi het klem gelê op selfstandigheid en dat Indië in die toekoms minder afhanklik van ander lande vir produkte, dienste en handel moet wees. Indië was nog altyd as land redelik skepties oor globalisering.
Die President van die Amerikaanse Federale Reserwebank het Sondag in 'n seldsame televisie-onderhoud gesê dat die bank baie onseker is oor hoe en wanneer die Amerikaanse ekonomie gaan herstel. Jerome Powell het gewaarsku dat dit tot die einde van 2021 kan neem voordat die Amerikaanse ekonomie herstel tot die vlak waar dit voor die pandemie was. Powell het tydens die televisie-onderhoud klem gelê op vertroue en dat die ekonomie eers sal herstel wanneer vertroue herstel is en spandering en investering begin toeneem. Volgens Powell sal vertroue eers herstel wanneer 'n entstof teen die koronavirus beskikbaar is.
Duitsland het begin om sy grense met buurlande oop te stel. Van Saterdag af kon mense weer vrylik tussen Duitsland en Luxembourg ry en grensbeheer tussen Duitsland en Oostenryk, Frankryk en Switserland is ook oor die naweek verslap. Teen die middel van Junie wil Duitsland vrye verkeer met al sy buurlande, sowel as ander lidlande van die Europese Unie, Schengen-lidlande en die Verenigde Koninkryk herstel.
Die Italiaanse regering het aangekondig dat internasionale reise tussen Italië en ander lidlande van die Schengen-gebied vanaf 3 Junie heringestel word. Italianers mag ook van vandag af vrylik tussen streke in hulle eie land reis. Dit is alles 'n poging om toerisme in die somervakansie na Italië aan te moedig.
Italië het gister die laagste sterftesyfer weens COVID-19 op een dag sedert 9 Maart aangemeld. Daar is gister 145 mense in dié land weens COVID-19 dood wat die totale sterftes op 32 000 te staan bring. Italië het steeds die derde meeste sterftes naas die VSA en die Verenigde Koninkryk. Tot dusver is 225 000 mense nadat meer as 3 miljoen toetse gedoen is, in Italië met die koronavirus gediagnoseer.
Ook in Spanje was daar oor die afgelope paar dae 'n skerp afname in sterftes. Gister is 87 mense in dié land weens COVID-19 oorlede, die minste in twee maande. Tot dusver is byna 28 000 mense in Spanje aan COVID-19 dood terwyl net meer as 230 000 mense reeds die virus opgedoen het. Spanje het ook net meer as 3 miljoen mense vir die virus getoets.
België is steeds die land met die hoogste per capita sterftes weens COVID-19. Die tweede hoogste is Spanje, gevolg deur Italië, die Verenigde Koninkryk, Frankryk, Swede, Nederland, Ierland en die VSA.